《酬翁覃溪先生见赠会稽内史银印歌》
清代·李宗瀚

永兴书传右军法，碑楷无过孔庙堂。西安城武重勒石，善本旧推荣蔡张。

吾斋墨缘幸萃合，敢例三箧收遗亡。先生长歌昔题记，为我载赓银印章。

谢表兼摹群玉刻，篆书八字衔具详。黄银印出晋内史，三百年后传有唐。

官以人重印千古，那数会稽骠骑王。玉麟牢锁有谁见，异代出作虞书祥。

琼文照耀石墨字，光怪所聚神鬼藏。当时奇秘忍轻与，山阴遗韵东观扬。

银青光禄添故事，宝带不换梁公房。乃知精灵契翰墨，鹤口铜砚殊轻偿。

惜哉金石就沦绝，后人数典徒煌煌。我今前后三旧拓，并此临卷珍琳琅。

何殊永兴书石罢，永和文物归佩攘。牙签犀轴锦装褫，要附至宝缄青箱。

虞戈夜烛牛斗气，苏斋妙迹争腾芒。陶镕顽钝受心印，庶免算子诃香光。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。